SA regering kap terug ná Trump-twietPres. Donald Trump se twiet. Die Suid-Afrikaanse regering het Donderdag teruggekap ná pres. Donald Trump van die VSA se “ongevraagde” voorstel dat sy regering ondersoek sal instel na Suid-Afrika se grondhervormingsprogram, asook die hoë vlak van plaasmoorde in die land. Die Suid-Afrikaanse presidensie het in ŉ verklaring gesê Trump se twiet is “oningelig” en het ten doel om Suid-Afrikaners te verdeel. Trump het vroeg Donderdagoggend (Suid-Afrikaanse tyd) aan sy sowat 53 miljoen volgelinge getwiet dat hy Mike Pompeo, die Amerikaanse minister van buitelandse sake, gevra het om die grondkwessie en “grootskaalse moord op boere” in Suid-Afrika te ondersoek. “Die Suid-Afrikaanse regering gryp nou die grond van wit boere,” het Trump getwiet. Die Suid-Afrikaanse regering was duidelik nie gelukkig met dié stelling nie. “Suid-Afrika verwerp hierdie eng siening wat net ten doel het om ons nasie te verdeel en ons aan ons koloniale geskiedenis te herinner. Suid-Afrika sal die grondhervormingsproses bespoedig op ŉ versigtige en inklusiewe manier wat nie ons nasie verdeel nie,” lui die verklaring. “Suid-Afrika het reeds ingrypende stappe gedoen om aandag te gee aan die koloniale en historiese onregte van die verlede, insluitend die onteiening van grond, en om ŉ inklusiewe en stabiele samelewing in Suid-Afrika en die wêreld te bou. Die regering ondersteun grondrestitusie en herverdeling, wat aandag sal gee aan die onregte van die verlede deur mense toegang tot grond te gee op ŉ manier wat die ekonomie laat groei, voedselsekuriteit verseker en landbouproduksie verhoog.” Intussen het David Mabuza, adjunkpresident, ook weer die sensitiewe grondkwessie aangeraak tydens sy toespraak vanoggend by die opening van die grondberaad buite Bela-Bela in Limpopo wat deur Agri SA en Landbouweekblad aangebied word. Adjunkpresident David Mabuza by die grondberaad in Limpopo wat deur Agri SA en Landbouweekblad aangebied word. Foto: Verskaf Mabuza het gesê grond is nog altyd ŉ sensitiewe saak omdat dit die kern is van mense se daaglikse stryd om bydraers tot die ekonomie te word en maatskaplik bemagtig te word. Mabuza het gesê daar is talle mense wat pleit om grond sodat hulle hul lewenstandaarde kan verbeter en ŉ geleentheid het vir ŉ volhoubare lewensbestaan. “Toegang tot grond is nie net ter wille van toegang met geen doel nie. Dit gaan daaroor dat daar grond beskikbaar is vir die mense wat die grond wil bewerk, sodat die grond produktief aangewend kan word sodat die produktiewe kapasiteit van die land tot die maksimum benut word.” Mabuza het gesê die ANC en die regering wil nie hê dat die implementering van grondhervormingsmaatreëls moet lei tot rasse-polarisasie of verdeeldheid in die samelewing nie. “Die grondhervormingsproses waarmee ons besig is hou geen direkte bedreiging vir die landboubedryf of die ekonomie in sy geheel in nie. Ons boere moet aanhou om hard te werk, om in hul plase te belê en om produksie te vermeerder, terwyl hulle terselfdertyd ŉ hand van samewerking na die regering reik om te verseker dat meer en meer Suid-Afrikaners deur georganiseerde en sistematiese toegang tot grond deel van die bedryf kan word.” Adjunkpresident David Mabuza by die grondberaad in Limpopo wat deur Agri SA en Landbouweekblad aangebied word. Foto: Verskaf Mabuza het die uitsprake van pres. Cyril Ramaphosa herhaal dat grondhervorming binne die raamwerk van die Grondwet gedoen sal word. “As die ANC ondersteun ons nie grondgryp-prosesse wat ten doel het om die ekonomie en die werk van die landbousektor te ondermyn nie. “Ons wil diegene wat die sensitiewe en emosiebelaaide grondkwessie gebruik om Suid-Afrikaners te verdeel ontmoedig om dit te doen en hulle vra om op te hou om valshede te versprei dat ons wit boere deur hul eie regering geteiken word. Dit is ver verwyderd van die waarheid. Ons sal ons bes doen om die geraamde R460 miljard se beleggings in landboubates te beskerm sodat ons dit kan gebruik om nog groter beleggings na die sektor te lok.” Mabuza het gesê die regering se benadering tot grondhervorming is gegrond op drie aspekte, naamlik vermeerderde sekerheid oor die termyn van eienaarskap, grondrestitusie en grondherverdeling. Hy het ŉ beroep op boere en alle ander betrokkenes in die landboubedryf gedoen om deel te wees van die oplossing om grondhervorming te laat slaag. Die grondberaad duur tot môre.